tartuNLP/wikipedia-smugri-20251201 huggingface dataset:
Jacobo Sanz Ovejero

Jacobo Sanz Ovejero, yleensä vain Jacobo (s. 10. heinäkuuta 1983 Valladolid, Espanja) on espanjalainen jalkapallomaalivahti. 
Ura.
Jacobo on Real Valladolidin junioriakatemian kasvatti. Ennen siirtymistään edustusjoukkueeseen, hän pelasi kaudet 2003–2004 ja 2004–2005 lainalla. Palatessaan Valladolidiin, joukkue pelasi maan toiseksi korkeimmalla sarjatasolla. Hän joutui kuitenkin tyytymään joukkueessa kolmosvahdin rooliin.
Kauden 2007–2008 hän pelasi Numanciassa. Otteluita kertyi kauden aikana yhteensä 32 kappaletta. Numancia voitti Segunda Divisiónin ja nousi kolmen kauden tauon jälkeen pääsarjaan. Jacobolla oli kahden vuoden sopimus Numancian kanssa, joka kuitenkin sisälsi Valladolidin takaisinosto-oikeuden.
Heinäkuussa 2008 Jacobo palasi Valladolidiin ja teki kolmivuotisen sopimuksen joukkueen kanssa. Kauden 2008–2009 aikana madridilaisseura Getafe kärsi maalivahtipulasta, kun joukkueen molemmat maalivahdit Roberto Abbondanzieri ja Oscar Ustari olivat loukkaantuneina. Näin Jacobo siirtyi kauden loppuun asti kestävällä sopimuksella Getafeen. 14. syyskuuta 2008 hän pelasi ensimmäisen ottelunsa Real Betisiä vastaan.
Tammikuussa 2009 Abbondanzieri palasi Argentiinaan ja niin Jacobo nousi jälleen joukkueen ykkösmaalivahdiksi.
Aigars Cipruss

Aigars Cipruss (s. 12. tammikuuta 1972 Riika, Latvian SNT) on latvialainen entinen ammattilaisjääkiekkoilija. Hän pelasi urallaan kuusi kautta jääkiekon SM-liigassa, seuroinaan Rauman Lukko, Pelicans, Jokerit, HIFK ja Saimaan Pallo. Cipruss edusti Latvian jääkiekkomaajoukkuetta kymmenen kertaa maailmanmestaruuskilpailuissa ja vuoden 2006 talviolympialaisissa. Hänen viimeiseksi seurakseen jäi latvialainen HK Ozolnieki/Monarhs, jossa hän lopetti kauden 2009–2010 jälkeen 20 vuotta kestäneen uransa. Nykyisin hän toimii Dynamo Riian juniorijoukkueen valmentajana.
Ura.
Cipruss on neuvostoajalla toimineen Dynamo Riian kasvatti. Hän pelasi kasvattajaseurassaan kauteen 1990–91 asti ja jatkoi kolme seuraavaa kauttaan kotikaupungissaan Stars Riiassa ja HK Riga 2000:ssa. Sen jälkeen hän pelasi kaudet 1994–1997 Pohjois-Amerikan farmisarjoissa (AHL:n, ECHL:n, IHL:n ja CoHL:n välillä). Keväällä 1997 Cipruss pelasi ensimmäiset MM-kisansa A-maajoukkueessa. 
Kausina 1997–2003 hän pelasi jääkiekon SM-liigassa edustaen Lukkoa, Pelicansia, Jokereita, HIFK:ta ja SaiPaa. Hän pelasi jokaisen kautensa jälkeen myös MM-kisoissa. SM-liigassa Cipruss pelasi yhteensä 314 ottelua tehoin 74+114=188. 
Kaudet 2003–05 Cipruss pelasi HK Spartak Moskovassa ja kaudeksi 2005–06 Cipruss palasi kotikaupunkiinsa Riikaan pelaamaan HK Riga 2000:ssa. Hän pelasi samana kautena myös Torinon olympialaisissa 2006. Kausi 2006–07 kului Italiassa, 2007–08 Tanskassa ja kauden 2008–09 Cipruss aloitti HK Riga 2000:ssa, mutta siirtyi kesken kauden KHL-seura Dynamo Riikaan.
Perez Hilton

Perez Hilton (oik. Mario Armando Lavandeira, Jr., s. 23. maaliskuuta 1978) on yhdysvaltalainen bloggaaja ja televisiopersoona.
Hänen bloginsa, "Perezhilton.com", johon hän kirjoittaa salanimellä Perez Hilton, on suosittu ympäri maailmaa. Blogiinsa Mario kirjoittaa tuoreimpia juoruja liittyen julkkiksiin.
Langustit (heimo)

Langustit (Palinuridae) on kymmenjalkaisten lahkoon kuuluva äyriäisheimo. Se muodostaa espanjanhummereiden (Scyllaridae) ja Synaxidae-heimon kanssa langustien osalahkon (Achelata). Heimo käsittää 12 sukua. 
Palinuridae-heimoon kuuluvat varsinaiset langustit, joita käytetään laajasti ihmisravinnoksi. Langustit ovat suurikokoisia, pitkänomaisia äyriäisiä, joilla on yleensä litteähkö selkäkilpi ja olematon tai korkeintaan hyvin pieni otsapiikki. Tuntosarvet ovat tanakat. Etumaiset raajat ovat saksettomat. Takaruumis on vahva ja sen pyrstöviuhka on suuri. Langustit ovat yleensä yöaktiivisia pohjaeläimiä ja päivisin piilottelevat onkaloissa ja halkeamissa. Ne syövät raatoja ja selkärangattomia eläimiä. 
Euroopassa taloudellisesti tärkein Palinuridae-heimon laji on noin 40-senttiseksi kasvava euroopanlangusti ("Palinurus elephas"), jonka levinneisyys ylettyy Britteinsaarten pohjoisosasta Välimeren Egeanmerelle, ja jota pyydetään etenkin Välimerestä. Australiassa taas pyydetään ja viedään eniten kivihummeria eli australianlangustia (), Uudessa-Seelannissa puolestaan "Jasus edwardsii" -lajia ().
Ämyri (yhdistys)

Ämyri ry on Lapualla 1988 perustettu elävän musiikin yhdistys. Yhdistyksen tavoitteena on yhdistää musiikin tuottajat ja kuluttajat sekä järjestää esiintymismahdollisuuksia ja koulutustilaisuuksia lähialueen bändeille ja musiikinharrastajille. Ämyri ry:n perustamispöytäkirjan allekirjoittivat 10.6.1988 Tapani Latva-Teikari, Veli-Matti Karhu ja Mauri Kotala, mutta käytännössä Ämyrin perustivat seuraavat bändit: Allied Forces, Crimson, Fuzzbunnies, Harpyija, Jane, Lost Boys, Paha Tapa, Rolls, Sabotaasi ja Strangers Life.
Ämyri ry järjesti vuoteen 2009 asti musiikkifestivaali Välipuistorockia.
Nykyisin Ämyri järjestää Lapuan kulttuurikeskus Vanhassa Paukussa Vanhan Paukun Festivaalia. 
Toiminta.
Vuosittain järjestettäviä tapahtumia ovat mm. Raskaan musiikin ilta, Vanhan Paukun Festivaalit sekä Vanhan Paukun Venetsialaiset. Tämän lisäksi Ämyri on pitänyt talvikaudella Ämyriklubia yhteistyössä NightClub Bar Oscarin kanssa keskimäärin 6 viikon välein. Ämyrillä on nykyisin käytössä Vanhan Paukun alueella omat kerhotilat, mistä bändeillä on mahdollista vuokrata soittotiloja itselleen. Lisäksi Ämyri on mukana maakunnallisessa ELMU-yhteistyössä sekä tarjoaa jäsenilleen koulutustoimintaa.
Klubiotteella (DVD)

Klubiotteella on Eppu Normaalin DVD, joka sisältää Klubiotteella-kiertueen pohjoisen keikoilla kuvattua materiaalia, takahuonepohdintoja, kommenttiraidan, vuonna 2005 taltioidut akustiset "Kahdeksas ihme"- ja "Vesilinjalla"-keikat, "Tahdon sut" -videon ja dokumentin sen tekemisestä, sekä muita keikkataltiointeja.
DVD julkaistiin 27.5.2009.
Sisältö.
DVD 1.
Klubiotteella 2009:
Encore 1:
Encore 2:
Bonus:
DVD 2.
Kahdeksas ihme -juhlakiertue, Tampereen Yo-talo 28.11.2005:
Kahdeksas ihme-juhlakiertue, sähkösetti, Tampereen Yo-talo 28.11.2005:
Vesilinjalla, M/S Tammerkoski 17.7.2005:
Telakka-studiot, Helsinki 1.12.2007:
Suomi-ilmiö 2008, Ratinan Stadion 9.8.2008:
Mikko Saarelan 50-vuotispäivät, Tavastia-klubi 16.1.2008:
Antónis Fótsis

Antónios ”Antónis” Fótsis (, s. 1. huhtikuuta 1981 Ateena) on kreikkalainen koripalloilija.
Ura.
Fótsis aloitti koripallon Ilisiakosin juniorijoukkueissa. Vuonna 1997 hän siirtyi kreikkalaiseen suurseuraan Panathinaikosiin. Joukkueen paidassa hän voitti Euroliigan mestaruuden vuonna 2000.
Vuoden NBA:n varaustilaisuudessa hänet varattiin numerolla 48. NBA-kaudella 2001–2002 hän teki keskimäärin 3,9 pistettä ja otti 2,2 levypalloa ottelua kohden ja päätti lähteä takaisin Eurooppaan.
Euroopassa Fótsis teki Panathinaikosin kanssa sopimuksen. Vuoden jälkeen hän päätti siirtyä ACB:ssä pelanneen Real Madridin riveihin, jossa hän myös voitti Espanjan mestaruuden. Kahden Espanja-kauden jälkeen Fótsis siirtyi Moskovan Dynamon riveihin, jossa hänellä on edelleen voimassa oleva Euroliigan ottelukohtainen levypalloennätys. Moskovassa ollessaan hän voitti ULEB Eurocupin vuonna 2006 ja teki kahden vuoden jatkosopimuksen. Vuonna 2008 Fótsis siirtyi takaisin Panathinaikosiin. Hän voitti seuran paidassa kaksi Euroliiga-mestaruutta. Kauden 2010–2011 päätteeksi Fótsis siirtyi italialaiseen Olimpia Milanoon.
Sylvester Weaver

Sylvester Laflin ”Pat” Weaver (21. joulukuuta 1908 Los Angeles, Kalifornia – 15. maaliskuuta 2002 Santa Barbara, Kalifornia) oli yhdysvaltalainen televisioalan vaikuttaja, joka toimi NBC:llä eriasteisissa johtotehtävissä 1949–1956. Yrityksen toimitusjohtajana hän oli 1953–1955.
Ennen siirtymistään NBC:lle, Weaver oli toiminut mainosalalla. Tuohon aikaan mainostajat omistivat radio- ja televisio-ohjelmat, joten se tarjosi ohjelmien kehitystyössä mukana olleelle Weaverille pohjan siirtyä televisioalalle. Ohjelmien omistuksen takia sponsorien valta television ohjelmapolitiikassa oli suuri, ja NBC:llä ollessaan Weaver pyrki siirtämään tämän vallan televisioverkoille. Weaver ideoikin NBC:lle ohjelmia kuten "Today" ja "The Tonight Show", joihin useat mainostajat voisivat ostaa mainosaikaa ennalta määrätyille paikoille. Weaver kutsui tätä makasiinikonseptiksi, sillä se muistutti lehtien harjoittamaa mainosmarkkinointia, jossa mainostaja ostaa itselleen ilmoitustilan, pystymättä kuitenkaan osallistumaan lehden sisällön toimittamiseen. 1960-luvulle tultaessa myös muut televisioverkot olivat omaksuneet saman konseptin ja siitä oli tullut vakiintunut televisiomainonnan muoto.
1960-luvun alussa Weaver johti Subscription Television -kaapelitelevisioyritystä Kaliforniassa. Perinteiset televisioverkot saivat sen toiminnan lakkautettua oikeusteitse. Weaver vei asian Yhdysvaltain korkeimpaan oikeuteen, joka kumosi päätöksen perustuslainvastaisena. Vaikka Subscription Television päätyi konkurssiin käsittelyn aikana, korkeimman oikeuden päätös helpotti kaapelitelevision myöhempää laajenemista.
Sylvester Weaver sai Emmy-palkinnon vuosina 1967 ja 1983. National Association of Broadcasters Hall of Fameen hänet nimettiin vuonna 1990.
Näyttelijä Sigourney Weaver on Sylvester Weaverin tytär.
Scott Hannan

Kenneth Scott Hannan (s. 23. tammikuuta 1979 Richmond, Brittiläinen Kolumbia) on kanadalainen uransa lopettanut jääkiekkoilija. Pelipaikaltaan Hannan oli puolustaja ja mailakätisyys vasen.
Ura.
Hannan pelasi juniorina WHL:n Kelowna Rocketsissa. Kaudella 1998–1999 hän teki NHL-debyyttinsä San Jose Sharksin paidassa. NHL:ssä Hannan pelasi tuolla kaudella viisi ottelua ja AHL:n Kentucky Thoroughbladesissa kaksi runkosarja- ja 12 pudotuspeliottelua. Seuraavan kauden hän pelasi puoliksi NHL:ssä ja AHL:ssä. Hannan pelasi Sharksissa kauden 2006–2007 loppuun. Kaudeksi 2007–2008 hän siirtyi Colorado Avalancheen, jossa pelasi marraskuuhun 2010 asti, jolloin hänet kaupattiin Washington Capitalsiin vaihdossa Tomáš Fleischmanniin. Hannan pelasi Washingtonissa kauden 2010–2011 loppuun ja siirtyi kaudeksi 2011–2012 Calgary Flamesiin. Kaudeksi 2012–2013 hän siirtyi Nashville Predatorsiin, josta hänet kaupattiin huhtikuussa 2013 San Jose Sharksiin.
Ginger ale

Ginger ale eli inkiväärijuoma tai inkivääriolut, on inkiväärillä maustettu, sokerivärillä ruskeasävyiseksi värjätty ja keinotekoisesti hiilihapotettu alkoholiton virvoitusjuoma. Sitä voidaan nauttia sellaisenaan tai mikserinä erilaisissa drinkeissä. Se makeutetaan yleensä sokerilla, mutta myös sokerittomia vaihtoehtoja on saatavilla. Suomessa inkivääriolutta myydään ruokakaupoissa ja Alkon liikkeissä.
Inkiväärin lisäksi juoman mausteina voidaan käyttää limettiä, minttua, sitruunaruohoa ja korianteria. Inkiväärin maku voidaan saada aidosta inkiväärijuuresta, inkivääriuutteista, keinotekoisista aromivalmisteista tai näiden yhdistelmistä. Ginger ale -nimiset juomat ovat yleensä miedomman makuisia kuin ginger beer -nimellä myydyt. Joissakin valmisteissa mausteisuus on pistävän vahvaa.
Erilaiset inkiväärijuomat ovat suosituimpia Yhdysvalloissa, Australiassa, Irlannissa ja Englannissa, jossa niitä tiedetään valmistetun jo 1700-luvulla. Myös suuressa inkiväärin tuottajamaassa Jamaikassa inkiväärioluet ovat suosittuja.
Suomessa inkivääriolut opittiin tuntemaan 1960-luvulta alkaen Enid Blytonin seikkailukirjojen suomennoksista. Olut lasten juomana tuntui tuolloin oudolta ajatukselta, sillä ginger alea ei Suomessa vielä juuri tunnettu ravintoloiden ja alkoholibaarien ulkopuolella. Tutummaksi ginger ale alkoi tulla vasta 1970-luvun keskivaiheilla, jolloin Sinebrychoffin omistama Porin Oluttehdas ryhtyi Canada Dry -merkin sopimusvalmistajaksi, tuotteina ginger alen lisäksi tonic-vesi, vichy-vesi ja "bitter lemon".
Kivihummeri

Kivihummeri eli australianlangusti ("Panulirus cygnus") on Australian länsirannikolla elävä langustien "Palinuridae"-heimoon kuuluva suurikokoinen äyrislaji. Kivihummerin selkäkilpi on yleensä 8–10 cm:n pituinen, sen takana on vahva lihaksikas pyrstöosa. Suurimmillaan selkäkilpi on 14 cm, mikä vastaa noin 40 cm:n kokonaispituutta. Eläimen paino voi olla yli 5 kg.
Kivihummeri on arvostettu äyriäisherkku, ja sen kaupallinen pyynti on Australiassa erittäin tuottoisaa ja hyvin organisoitu. Vuosisaaliit ovat 10 000 - 11 000 tonnin luokkaa ja saaliin arvo noin 300 miljoonaa Australian dollaria. Pyyntikausi on talvella kesäkuusta marraskuuhun. Kivihummereita myydään elävinä, mutta suurin osa menee kuitenkin vientiin pakastettuina ravunpyrstöinä. Kivihummeri on Australian tärkein yksittäinen kalastuskohde, se vastaa 20 %:sta koko maan kala- ja äyriäissaaliista. Se oli ensimmäisiä lajeja, joiden pyynti sertifioitiin ekologisesti kestäväksi.
Agrotis infusa

Agrotis infusa, australialaisittain bogong, on yökkösten heimoon kuuluva perhoslaji. Lajin siipien kärkiväli on noin 5 cm.
Levinneisyys ja lentoaika.
Laji on yleinen Australian etelä- ja itäosissa. Aikuiset esiintyvät yhtenä sukupolvena.
Elintavat ja elinympäristö.
Perhoset vaeltavat suurina parvina kesäkuukausiksi Australian Alpeille ja joissakin vuoriston luolissa on yli metrin paksuisia kerroksia, jotka muodostuvat kuolleista perhossukupolvista.. Ajoittain vaellukset voivat tuoda miljoonia perhosia suurkaupunkeihin, kuten Sydneyyn. Perhosten runsaslukuiset toukat ovat tärkeä proteiinin lähde Australian aboriginaaleille.
Eliittikisat 2004

Eliittikisat järjestettiin vuonna 2004 kuudella paikkakunnalla: Turussa, Kuortaneella, Tampereella, Lahdessa, Lapinlahdella ja Lappeenrannassa.
Osakilpailut.
Turku.
Turun eliittikisat järjestettiin 9. kesäkuuta 2004.
Miehet
Naiset
Kuortane.
Kuortaneen eliittikisat järjestettiin 27. kesäkuuta 2004.
Miehet
Naiset
Tampere.
Tampereen eliittikisat järjestettiin 7. heinäkuuta 2004.
Miehet
Naiset
Lahti.
Lahden eliittikisat järjestettiin 14. heinäkuuta 2004.
Miehet
Naiset
Lapinlahti.
Lapinlahden eliittikisat järjestettiin 18. heinäkuuta 2004.
Miehet
Naiset
Lappeenranta.
Lappeenrannan eliittikisat järjestettiin 25. heinäkuuta 2004.
Miehet
Naiset
Lyhytpyrstöliitäjä

Lyhytpyrstöliitäjä ("Ardenna tenuirostris") on ulappaliitäjien heimoon kuuluva lintulaji. Laji voi etsiä ruokaa jopa 1 500 kilometrin päästä pesästään.
Lyhytpyrstöliitäjä pesii Tasmaniassa ja eteläisen Australian rannikolla talvehtien pohjoisella Tyynellämerellä.
Delara Darabi

Delara Darabi (; 29. syyskuuta 1986 – 1. toukokuuta 2009) oli Raštista kotoisin oleva iranilainen, joka tuomittiin kuolemaan 17-vuotiaana tehdystä murhasta huolimatta siitä, että Iran on allekirjoittanut Lapsen oikeuksien sopimuksen. Tapaus on herättänyt laajaa kansainvälistä paheksuntaa.
Darabi oli vangittuna vuodesta 2003. Hän oli murtautunut uhrin, isänsä serkun asuntoon 19-vuotiaan poikaystävänsä kanssa. Darabi tunnusti murron yhteydessä tapahtuneen surman ilmeisesti suojatakseen poikaystäväänsä teloitukselta, koska uskoi, ettei voisi itse saada kuolemantuomiota alaikäisenä. Hän perui myöhemmin tunnustuksensa ja kiisti teon. Hänen kuolemantuomionsa silti pysyi kaikissa oikeusasteissa.
Uhrin sukulaiset eivät suostuneet armahtamaan Darabia. Teloituksen olisi ollut määrä tapahtua 20. huhtikuuta 2009, mutta Darabi sai 19. huhtikuuta kahden kuukauden lykkäyksen. Darabi oli vankilassa epäoikeudenmukaisen kohtelun uhri ja yritti itsemurhaa tammikuussa 2007.
Darabi tuli tunnetuksi myös taidemaalarina. Hänen töitään on ollut kansainvälisissä näyttelyissä.
Darabi hirtettiin kahden kuukauden lykkäyksestä huolimatta Raštissa, Iranissa 1. toukokuuta 2009.
Can’t Whistle When You Smile

Can't Whistle When You Smile on laulaja-näyttelijä Malla Malmivaaran eli taiteilijanimeltään Belle Whon esikoisalbumi, joka julkaistiin 20. toukokuuta 2009. Albumi ei ollut listamenestys, sillä se ei noussut lainkaan Suomen viralliselle albumilistalle.
Singlet.
Albumin ensimmäinen single "Tide" julkaistiin tammikuussa 2009. Kappale on joulukuussa 2008 ensi-iltaan tulleen JP Siilin ohjaaman "Blackout"-elokuvan tunnuskappale. Kappaleeseen tehtiin myös musiikkivideo. 
Toinen single "Boy" julkaistiin huhtikuussa 2009. Levyn viimeisenä singlenä julkaistiin albumin päätösraita "Dice", jolle Kaapo Kamu ohjasi Stop motion-tekniikkaa hyödyntyvän musiikkivideon.
Lontoon näyttely 1756

Lontoon näyttely ("First Exhibition") oli Lontoossa vuonna 1756, kun Kuninkaallinen taideseura avasi sarjassaan ensimmäisen taidenäyttelynsä. Palkintoja oli tarjolla seinävaatteiden, mattojen ja posliinin valmistusmenetelmien edistysaskeleista ja voittajat valittiin kilpailuun ilmoittautuneiden esineiden kesken. Näyttely oli avoin taideseuran jäsenille sekä heidän seuralaisilleen. Seura oli enimmäkseen kiinnostunut valmistusmenetelmien nopeudesta ja niiden tehokkaista käyttömuodoista, kuin niiden varsinaisesta taiteellisesta ulkoasusta. Taideseuran alkuaikoina palkintoja jaettiin nuorille oppilaille käytännöllisistä asioista, kuten esimerkiksi Englannin laivaston tammien istuttamisesta, sekä tekstiilien värjäyksestä.
Tämä 1700-luvun näyttely oli luonteeltaan erilainen kuin kansainväliset maailmannäyttelyt, joista ensimmäinen järjestettiin Lontoon Crystal Palacessa vuonna 1851. Vuoden 1851 näyttelyssä pyrittiin tuomaan esille ulkomaalaisia tuotteita, ja puolet näyttelytilasta oli varattu Brittiläisen imperiumin tuotteille, puolet maailman muille maille.
Taideseura järjesti vuonna 1760 ensimmäisen näyttelyn, joka esitteli senhetkisten taiteilijoiden teoksia, ja vuonna 1761 teollisuuden saavutuksia esittelevän näyttelyn.
Cosmin Contra

Cosmin Marius Contra (s. 15. joulukuuta 1975 Timișoara, Romania) on entinen romanialainen jalkapalloilija ja nykyinen jalkapallovalmentaja. Hän toimii FC Dinamo Bukarestin päävalmentajana.
Seurajoukkueura.
Contra aloitti uransa synnyinkaupunkinsa joukkueesta Politehnica Timișoarasta, jossa hän pelasi kolmen kauden ajan. Vuonna 1996 hän siirtyi arkkivihollisen Dinamo Bukarestin riveihin. Vietettyään neljä kautta Bukarestissa, hän siirtyi espanjalaiseen Alavésiin 800 000 dollarin siirtosummalla. Kaudella 2000–2001 Alavés sijoittui UEFA Cupissa toiseksi, häviten loppuottelussa englantilaiselle Liverpoolille. Contra oli tärkeä osa joukkueensa menestystä, ja niin hänet valittiin vuoden 2001 UEFA:n tähdistöjoukkueeseen. Espanjasta hän siirtyi italialaiseen Milaniin, jossa hän kuitenkaan viettänyt kuin kauden 2001–2002. Syyskuussa 2002 hän palasi Espanjaan, tällä kertaa Atlético Madridiin.
Pelattuaan kaudet 2002–2003 ja 2003–2004 madridilaisseurassa, elokuussa 2004 Contra siirtyi lainasopimuksella englantilaiseen West Bromwichiin. 21. syyskuuta 2004 Contra teki ensiesiintymisensä joukkueessa Englannin liigacupin ottelussa Colchester Unitedia vastaan. Valioliigassa hän teki ensiesiintymisensä kaksi kuukautta myöhemmin kotiottelussa Middlesbroughia vastaan. Vuonna 2005 hän palasi kotimaahansa Timișoaraan, niin ikään lainasopimuksella. Kotimaassa pelit sujuivat hyvin ja niin hänet kutsuttiin takaisin Romanian maajoukkueeseen, josta hän oli jo kertaalleen pudonnut.
Myöhemmin kesällä 2005 Contra siirtyi alun perin vuoden lainasopimuksella Getafeen, jossa hän nousi hyvin nopeasti avauskokoonpanoon. Hän ylsi joukkueen kanssa kausina 2006–2007 ja 2007–2008 kahdesti peräkkäin Espanjan cupin Copa del Reyn loppuotteluun. Jälkimmäisellä kaudella Getafe pelasi myös UEFA Cupissa, jossa Contra teki maalin molemmissa puolivälieräotteluissa Bayern Müncheniä vastaan. Getafe putosi kilpailusta lopulta vierasmaalisäännön perusteella. Kaudella 2009–2010 Contra jäi David Cortésin ja Miguel Torresin varjoon ja pelasi kauden ensimmäisen puoliskon aikana vain kolmessa ottelussa vaihtomiehenä. Tammikuussa 2010 hän purki sopimuksensa seuran kanssa ja siirtyi kotimaahansa Timișoaran joukkueeseen.
Syyskuun puolivälissä Contrasta tuli Timișoaran pelaajavalmentaja. 
Maajoukkueura.
Contra edusti Romanian maajoukkuetta vuosien 2000 ja 2008 EM-kilpailuissa. 1. huhtikuuta 2009 hän ilmoitti päättävänsä maajoukkueuran.
Kari Viljanen

Kari Viljanen (s. 10. joulukuuta 1955 Ulvila) on suomalainen uransa lopettanut jääkiekkoilija, pelipaikaltaan maalivahti. Viljanen aloitti uransa Porin Ässissä 1974, mutta pelasi pääosan urastaan JYPissä, ensin kausina 1977–1985 joukkueen pelatessa ensimmäisessä divisioonassa ja vielä kolmen kauden ajan sen jälkeen kun JyP HT nousi SM-liigaan. Siviiliammatiltaan Viljanen on mittamies. Hänen poikansa Jaakko Viljanen on myös jääkiekkoilija.
Liitolepinkäinen

Liitolepinkäinen ("Eurocephalus rueppelli") on Itä-Afrikassa tavattava lepinkäisiin kuuluva varpuslintu.
Koko ja ulkonäkö.
Kooltaan liitolepinkäinen on noin 23 cm. Lajin pyrstö ja siivet ovat mustat, ja sulka on harmahtavan ruskea. Sen silmäkulmajuova ja niska ovat mustat. Päälaki, kurkku ja vatsa ovat valkoiset. Valkoinen perä näkyy erityisen hyvin linnun lähtiessä lentoon.
Levinneisyys ja elinympäristö.
Liitolepinkäistä tavataan Etiopiassa, Keniassa, Somaliassa, Sudanissa, Tansaniassa ja Ugandassa. Liitolepinkäiset elävät kuivissa akaasiametsissä sja pensaikoissa. Lajin elinympäristöt sijaitsevat yleensä alle 1 600 metrin korkeudella merenpinnasta. Laji muodostaa usein parvia ruokaillessaan akaasiapuissa.
Bastogne

Bastogne (, , ) on kunta Luxembourgin maakunnassa Belgian Valloniassa. 
Bastognen pinta-ala on 172,03 km² ja asukasluku 14 577 (1. tammikuuta 2008). Kuntaan kuuluvat alkuperäisen Bastognen kunnan lisäksi entiset kunnat Longvilly, Noville, Villers-la-Bonne-Eau ja Wardin. 
Saksalaiset saartoivat Bastognen Ardennien taistelussa, toisen maailmansodan viimeisessä merkittävässä hyökkäyksessään länsirintamalla, joulukuun puolivälissä 1944. Yhdysvaltain 101. maahanlaskudivisioona ei päästänyt saksalaisia valtaamaan tärkeällä teiden risteyspaikalla sijaitsevaa kaupunkia. Yhdysvaltain maavoimien 3. armeija vapautti kaupungin 2. tammikuuta 1945 mennessä ja viimeiset saksalaisjoukot ajettiin paikalta kuun puoliväliin mennessä. 
Bastogne tunnetaan myös pyöräilykilpailu Liège–Bastogne–Liègen kääntöpaikkana.
Liège–Bastogne–Liège 2009

Liège–Bastogne–Liège 2009 oli järjestyksessään 95. maantiepyöräilyn Liège–Bastogne–Liège-kilpailu. Se käytiin 261 kilometrin reitillä Liègestä Bastognen kautta Ansiin 26. huhtikuuta 2009. 
Cyril Gautier lähti irtiottoon runsaan 60 kilometrin ajon jälkeen. Hän sai myöhemmin seurakseen Marcel Wyssin, Nico Sijmensin ja Hubert Dupontin. He kasvattivat eron pääjoukkoon parhaimmillaan lähes 12 minuuttiin. Irtiotossa pysyi pisimpään Gautier, joka tavoitettiin noin 34 kilometrin päässä maalista. 
Tämän jälkeen kärjessä ajoi kuusikko Aleksandr Kolobnev, Karsten Kroon, José Serpa, Roman Kreuziger, Egoi Martinez ja alkuperäiseen karkulaisryhmään kuulunut Dupont. Philippe Gilbert lähti irtiottoon pääjoukosta 30 kilometriä ennen maalia. Hän tavoitti pian kärkiryhmän ja jätti sen saman tien. 24 kilometriä ennen maalia häntä lähti takaa-ajamaan Leonardo Duque. 20 kilometriä ennen maalia Andy Schleck hyökkäsi pääjoukosta. Hän ohitti nopeasti sekä Kolobnevin ryhmän että Duquen ja tavoitti Gilbertin 18 kilometriä ennen maalia. Gilbert putosi Schleckin kyydistä seuraavan kilometrin aikana.
Schleck kasvatti tasaisesti eroa takaa-ajajiin. Kymmenen kilometriä ennen maalia ero oli jo minuutti ja kolme kilometriä myöhemmin yli puolitoista minuuttia. Maalissa hän oli minuutin ja 17 sekuntia ennen Joaquim Rodríguezia, joka karkasi pääjoukosta viimeisen kilometrin alkaessa. Davide Rebellin sijoittui kolmanneksi.
Talal ibn Abd-al-Aziz

Talal bin Abdulaziz Al Saud (; 15. elokuuta 1931 – 22. joulukuuta 2018) oli saudiarabialainen kuninkaallinen, Saudi-Arabian kuningaskunnan perustajan Ibn Saudin yksi monista lapsista ja nykyisen kuninkaan Salman bin Abdul-Aziz Al Saudin veli. Hän on pitkään puhunut yhteiskunnallisen reformin puolesta, ja 1960-luvun alussa hän joutui tämän uudistusmielisyytensä johdosta maanpakoon Egyptiin. Hän kuitenkin palasi pian takaisin Saudi-Arabiaan. 2000-luvulla hän on ilmoittanut kannattavansa muun muassa laajempia naisten oikeuksia, lehdistön vapautta ja askeleiden ottoa demokratiaa kohti. Talal ibn Abd-al-Azizin uudistusmielisistä kannanotoista hän sai lisänimen "Punainen prinssi".
Talal ibn Abd-al-Aziz on esittänyt henkilökohtaisen toivomuksen puolueen perustamisesta. Tällä hetkellä se ei ole Saudi-Arabiassa mahdollista. Prinssi oli myös tunnettu hyväntekeväisyyden harrastaja. Talal ibn Abd-al-Aziz oli saudiarabialaisen miljardöörin Al Waleed bin Talalin isä.
Koivutyttöperhonen

Koivutyttöperhonen ("Archiearis parthenias") on mittariperhosiin kuuluva keskikokoinen perhoslaji. Se lukeutuu kevään ensimmäisiin perhosiin.
Koko ja ulkonäkö.
Etusiivet ovat pohjaväriltään tummanruskeat ja niiden etureunassa on kaksi selvästi erottuvaa vaaleaa laikkua. Takasiivet ovat pohjaväriltään kirkkaan oranssit ja niissä on ruskeaa kuviointia. Takasiiven keskitäplä on laaja ja reunoiltaan epäselvä. Siipiväli 32–34 mm.
Lennossa perhonen näyttää oranssinruskealta ja täysin erilaisesta ulkonäöstään huolimatta lentävä yksilö muistuttaa erehdyttävästi nokkosperhosta.
Toukka on vihreä, siinä on useita vaaleita pitkittäisraitoja, selkäpuolella kulkee tummempi raita ja sivuilla on rivi tummia hengitysaukkoja.
Levinneisyys ja lentoaika.
Koivutyttöperhosta tavataan Keski- ja Pohjois-Euroopassa. Idässä levinneisyys ulottuu Japaniin asti. Suomessa koivutyttöperhosta tavataan yleisesti koko maassa pohjoisinta Lappia myöten. Lentoaika on maaliskuun lopulta toukokuulle.
Elinympäristö ja elintavat.
Koivutyttöperhosta voi tavata millä tahansa koivua kasvavilla paikoilla. Laji lentää aurinkoisina päivinä ja on aktiivisimmillaan aamupäivällä auringonpaisteessa, jolloin se vierailee mielellään pajujen kukilla. Nopea ja heittelehtivä lento tapahtuu usein korkealla maanpinnan yläpuolella tai puiden latvustoissa. Perhonen laskeutuu usein lepäämään maahan aurinkoiselle paikalle. Tyttöperhonen on lajina yleinen, muttei esiinny missään kovin runsaslukuisena. Perhonen talvehtii kotelona, jonka sisällä on kuoriutumisvalmis perhonen ja kuoriutuu aikaisemmin kuin mikään muu perhoslaji.
Ravintokasvi.
Toukka käyttää ravinnokseen koivujen ("Betula") lehtiä.
Sadat Bukari

Sadat Bukari (s. 12. huhtikuuta 1989 Wa, Ghana) on ghanalainen jalkapalloilija, pelipaikaltaan hyökkääjä. Hän edustaa tunisialaista US Monastiria.
Ura.
Bukari siirtyi kotimaansa seurasta Heart of Lionsista tunisiaan ES Saheliin kolmen vuoden sopimuksella vuonna 2007. Hän nousi tärkeäksi pelaajaksi kaudella 2008–2009 tehtyään kymmenen maalia kauden aikana, ollen Tunisian pääsarjan toiseksi paras maalintekijä. Kolmannella kaudellaan Bukari oli alkukaudesta tehokas tehtyään 7 maalia 11 ottelussa. Hän kuitenkin ajautui riitoihin uuden valmentajan Piet Hambergin kanssa jäi tyysti ilman peliaikaa. Joulukuussa 2009 sopimuksensä päätyttyä ES Sahel päätti olla jatkamatta hänen sopimustaan.
27. tammikuuta 2010 Bukar allekirjoitti neljän ja puolen vuoden sopimuksen Maccabi Haifan kanssa. Hän ehti pelata joukkueessa yhdeksän ottelua, kunnes päätti palata takaisin Tunisiaan. Hän siirtyi syyskuussa 2011 US Monastiriin.
Neon Saurus

Neon Saurus on suomalaisen rap-yhtye Sauruksen neljäs studioalbumi, joka julkaistiin 20. toukokuuta 2009 Karma Musiikin kautta.
Kappaleet.
"Uuteen maailmaan" -kappale sisältää samplen Ryuichi Takamoton "Merry Christmas Mr. Lawrence" -kappaleesta.
Moritz Leuenberger

Moritz Leuenberger (s. 21. syyskuuta 1946, Biel/Bienne, Bern) on sveitsiläinen poliitikko ja nykyinen liittoneuvoston jäsen. Vastuualueenaan liittoneuvostossa hänellä on ympäristö, liikenne, energia ja viestintä. Puoluetaustaltaan Leuenberger on sosiaalidemokraatti, puolueensa toinen jäsen liittoneuvostossa Micheline Calmy-Reyn ohella. Leuenberger on ollut Sveitsin liittopresidenttinä kahdesti; vuosina 2001 ja 2006.
Vuosina 1991-1995 Leuenberger oli Zürichin kantonin hallituksen jäsen. 1. tammikuuta 1995 hän korvasi Otto Stichin liittoneuvoston jäsenenä.
Moritz on ollut naimisissa arkkitehti Gret Loewensbergin kanssa vuodesta 2003 lähtien.
Veli-Pekka Nurmi (jalkapalloilija)

Veli-Pekka Nurmi (s. 2. syyskuuta 1975 Naantali) on entinen suomalainen jalkapalloilija. Hän oli pelipaikaltaan keskikenttäpelaaja.
Nurmi pelasi urallaan 50 Veikkausliigan ottelua FC Inter Turussa ja FC Jazzissa kausina 1997 sekä 2000–2001. Ensiesiintymisensä Veikkausliigassa hän teki 4. toukokuuta 1997 2–0-voittoon päättyneessä ottelussa FF Jaroa vastaan.
Lisäksi Nurmi on edustanut Suomessa kolmea Ykkösen joukkuetta: TP-Seinäjokea, VG-62:ta ja AC Oulua. Hän on pelannut myös Ruotsissa viiden kauden ajan kolmannen ja viidennen sarjatasojen välillä.
Pallo-Iiroihin Nurmi siirtyi kaudeksi 2009 allekirjoitettaan yksivuotisen sopimuksen.
Museo Torpin Tykit

Museo Torpin Tykit on Inkoossa sijaitseva erikoismuseo. 
Museo avattiin 14. kesäkuuta 1998. Museon perustajat ovat Sven-Eric Wadstein sekä Camilla ja Hege Högström. Museossa käy kesäisin pari tuhatta kävijää. Museo on suljettu.
Kokoelmat.
Museolla on esillä noin 40 tykkiä (panssaritorjunta-, ilmatorjunta-, jalkaväki- ja laivastotykkejä), aseita, ajoneuvoja, univormuja, pienoismalleja, MI-8 kuljetushelikopteri ja muuta sotamateriaalia.
Ryöstö (elokuva)

Ryöstö on David Mametin käsikirjoittama ja ohjaama, Gene Hackmanin tähdittämä rikos- ja jännityselokuva, jonka ensi-ilta oli vuonna 2001. 
Juoni.
Rosvokopla ryöstää arvokkaan kultakuljetuksen, mutta kaikki ei menekään suunnitelmien mukaan, sillä kaikki tuntuvat petkuttavan toisiaan.
Sorva (Nokia)

Sorva on yksi Nokian kylistä noin 24 km Tampereelta. Kylä sijaitsee Pyhäjärven rannalla. Vuoteen 1976 Sorva oli osa Tottijärven kuntaa. Ensimmäinen maininta kylästä historiallisissa asiakirjoissa on 1540-luvulta. Sorvan naapurikyliä ovat entinen kuntakeskus Tottijärvi, Sammalisto ja Tervasuo.
Vuonna 2012 Sorvan kylä oli esillä MTV3:n Putous-viihdeohjelmassa, jossa näyttelijä Aku Hirviniemen tulkitsema sketsihahmo, sananmuunnoksia puheessaan viljelevä pastori Usko Eevertti Luttinen ilmoitti sen asuinpaikakseen.
Yle TV1:sen draamasarja "Korpelan kujanjuoksu" on kuvattu Sorvan kylässä.
Sorvassa on toiminut kansakoulu vuosina 1927−1967.
Asukkaat.
Yhteensä: 264 asukasta
Yannick Ossok

Yannick Dieudonné Ossok (s. 6. kesäkuuta 1986 Yaoundé, Kamerun) on kamerunilainen jalkapalloilija. Pelipaikaltaan hän on puolustaja. Ossok edustaa PIF:iä.
Ossok pelasi kaudet 2007 ja 2008 Thaimaan pääsarjassa Royal Thai Policen ja BEC Tero Sasanan joukkueissa. Kaudeksi 2009 hän siirtyi Pallo-Iiroihin Suomen Kakkoseen allekirjoittaen yhden kauden mittaisen sopimuksen. Hän kävi tätä ennen Veikkausliigassa pelaavan Valkeakosken Hakan testattavana. Kaudeksi 2010 Ossok teki sopimuksen Veikkausliigassa pelaavan VPS:n kanssa. Sopimus kuitenkin purettiin siihen sisältyneen koeajan aikana, ja Ossok siirtyikin toiseen Kakkosen seuraan, Salon Palloilijoihin. Elokuussa 2010 Ossok siirtyi maltalaiseen Ghajnsielemiin.
Ossok pelasi kaudella 2011–2012 Mostassa 28 Maltan Valioliigan ottelua. Kaudella 2013 hän pelasi 27 ottelua Thaimaan pääsarjassa edustaen Police Unitedia. Keväällä 2015 Ossok edusti jälleen Mostaa pelaten seitsemän liigaottelua.
Ossok on edustanut Kamerunia juniorimaajoukkuetasolla.
Love’s Labour’s Won

Love's Labour's Won on William Shakespearen kadonneeksi tulkittu näytelmä. Siitä on kaksi kirjallista mainintaa. Kyseessä voi olla myös vaihtoehtoinen nimi jollekin toiselle Shakespearen näytelmälle, kuten "Paljon melua tyhjästä" tai "Loppu hyvin, kaikki hyvin". Tämä tulkinta on kadonnut näytelmä -tulkintaa suositumpi.
Francis Meres mainitsee teoksessaan "Palladis Tamia: Wit's Treasury" vuodelta 1598 kuusi Shakespearen komediaa, näiden joukossa "Loue labours wonne". Tämän näytelmän hän tiesi luultavasti vain toisen käden tiedon kautta, käsikirjoituksesta tai teatterista. Muut näytelmät kuudesta Meresin mainitsemasta komediasta oli julkaistu teoksen julkaisun aikaan syksyllä 1598. 
Toinen maininta löytyi vuonna 1953 paperiarkilta, johon oli kirjoitettu lista kirjoja. Listan julkaisija T. W. Baldwin väitti, että arkki oli osa exeteriläisen kirjakauppiaan kirjanpitoa varastossa olevista ja myydyistä tuotteista elokuussa 1603. Otsikon "[inte]rludes &amp; tragedyes" alla mainitaan myös "loves labor won".
On siis olemassa vahvaa, mutta ei aukotonta todistusaineistoa näytelmän olemassaolon ja julkaisun puolesta. Näytelmää ja sen paria "Turhaa lemmen touhua" ("Love's Labour's Lost") ei kuitenkaan merkitty kustantajien rekisteriin ("Stationers' Register") vuoteen 1603 mennessä. Näytelmää ei myöskään sisällytetty Ensimmäiseen folioon.
Tqibulin piirikunta

Tqibulin piirikunta () on piirikunta Imeretin hallintoalueella Georgian länsiosassa. Piirikunnassa on noin 20 839 asukasta (2014) ja sen pinta-ala on 479 neliökilometriä. Sen keskus on Tqibulin kaupunki. Piirikunta sijaitsee Okriban alueella Kutaisin tasangon ja Ratšan vuoristoalueen välissä.
Viidakkoperhe

Viidakkoperhe ("Wild at Heart") on Company Picturesin tuottama brittiläinen draamasarja, jota on esitetty vuodesta 2006 lähtien. Sarjasta on tuotettu 64 jaksoa seitsemän tuotantokauden verran.
Suomessa sarjaa esitettiin ensi kerran MTV3:lla 2. helmikuuta 2008 alkaen. Yle TV1 esitti sarjan kaudet 1-6 ajalla 2. helmikuuta 2012 – 24. huhtikuuta 2012. Kaikki seitsemän tuotantokautta Yle näyttää uusintoina arki-iltapäivisin vuoden 2017 alusta lukien.
Juoni.
Bristolissa asuva eläinlääkäri Danny Trevanion (Stephen Tompkinson) jättää kissojen ja koirien hoitamisen ja muuttaa vaimonsa Sarah'n ja perheen kolmen lapsen kanssa asumaan Etelä-Afrikan savannille, missä Dannyn on tarkoitus alkaa hoitaa perusteilla olevan villieläinpuiston eläimiä. Puisto on tosin vasta alkutekijöissään ja sen omistaja Anders Du Plessis on omalaatuinen mies. Afrikka on toki vaarallinen paikka elää, mutta perhe oppii pian rakastamaan uutta kotiaan.
Loosin’ Face

Loosin' Face on grindcore-yhtye Rotten Soundin vuonna 1996 ilmestynyt EP-levy. EP julkaistiin alun perin ainoastaan vinyylinä. Kappaleet on julkaistu CD-formaatissa vuonna 2003 ilmestyneellä kokoelmalevyllä "From Crust 'til Grind". Osa EP:n kappaleista julkaistiin uudelleennauhoitettuna versioina "Under Pressure"-albumilla vuonna 1997. 
Kappaleet.
Sävellykset ja sovitukset Rotten Sound, sanoitukset Keijo Niinimaa.
A-puoli
B-puoli
Vasili Tšapajev

Vasili Ivanovitš Tšapajev (; 28. tammikuuta 1887 nykyään Tšeboksaryn kaupunkiin kuuluva Budaikin kylä – 5. syyskuuta 1919 Lbištšenskin lähellä) oli puna-armeijan komentaja Venäjän kansalaissodassa. Neuvostoliitossa hänestä muodostui legendaarinen sankarihahmo.
Vasili Tšapajev syntyi köyhän talonpojan perheeseen. Vuodesta 1914 lähtien hän osallistui ensimmäiseen maailmansotaan. Venäjän armeijassa hän yleni alivänrikiksi ja palkittiin kolmella yrjönristillä. Vuonna 1917 Tšapajev oli sairaalassa Saratovissa, josta hän siirtyi Nikolajevskin kaupunkiin (nykyinen Pugatšov). Siellä hänet valittiin joulukuussa 1917 jalkaväkirykmentin komentajaksi ja tammikuussa 1918 kihlakunnan sisäasiain komissaariksi. Alkuvuodesta 1918 hänen muodostamansa punakaartit osallistuivat paikallisten kapinoiden tukahduttamiseen.
Toukokuusta 1918 lähtien Tšapajev toimi kansalaissotaan osallistuneen prikaatin ja syyskuusta lähtien divisionaan komentajana. Marraskuussa hänet lähetettiin opiskelemaan pääesikunnan akatemiaan, josta hänet tammikuussa 1919 siirrettiin rintamalle 4. armeijan prikaatinkomentajaksi. Toukokuusta lähtien hän komensi Uralilla tarkka-ampujadivisioonaa, joka osallistui hyökkäykseen Aleksandr Koltšakin joukkoja vastaan. Heinäkuussa divisioona valtasi Uralskin. Syyskuun 5. päivän vastaisena yönä valkoiset tekivät yllätyshyökkäyksen divisioonan päämajaan. Ylivoimaista vihollista vastaan käydyssä taistelussa Tšapajev haavoittui ja hukkui yrittäessään paeta uimalla Uraljoen yli.
Tšapajevin henkilöhahmolle on omistettu muun muassa Dmitri Furmanovin dokumenttiromaani "Tšapajev" (1923) sekä Georgi ja Sergei Vasiljevin samanniminen elokuva (1934). Neuvostoliitossa hän oli myös suosittu laulujen, kansantarinoiden ja kaskujen aihe. Samaran alueella on hänen mukaansa nimetty Tšapajevskin kaupunki.
Roone Arledge

Roone Pinckey Arledge (8. heinäkuuta 1931 New York, New York – 5. joulukuuta 2002 New York) oli yhdysvaltalainen televisioalan vaikuttaja, joka vaikutti erityisesti television urheiluohjelmiston kehittymiseen.
Arledge valmistui Columbian yliopistosta vuonna 1952, ja palveli Yhdysvaltain armeijassa 1953–1955. Seuraavat viisi vuotta Arledge toimi NBC:llä tuottajana, kunnes 1960 hän siirtyi tuottamaan ABC:n urheiluohjelmia. ABC Sportsin toimitusjohtaja hänestä tuli kahdeksan vuotta myöhemmin. Arledge otti kanavalla käyttöön uutta tekniikkaa, kuten hidastuksia, pysäytyskuvia ja monikameratekniikkaa. Arledgen aloittamia televisio-ohjelmia olivat muun muassa 1961 alkanut "Wide World of Sports" ja 1970 alkanut "Monday Night Football". Vuosien 1964 ja 1988 välillä hän vastasi kymmenen olympiakisalähetyksen toteutuksesta. 
Vuonna 1977 Arledgesta tuli myös ABC Newsin toimitusjohtaja. Hänen aikanaan ABC aloitti muun muassa uutisohjelmat "20/20", "World News Tonight" ja "Nightline". ABC Newsin johdosta Arledge luopui vuonna 1997.
Arledge sai uransa aikana kaikkiaan 37 Emmy-palkintoa, joista viimeisin oli ensimmäinen koko elämäntyöstä jaettu Emmy, jonka hän sai syyskuussa 2002. Vuonna 1990 Life-lehti valitse Arledgen 1900-luvun sadan tärkeimmän yhdysvaltalaisen joukkoon. Arledge kuoli syöpään 71 vuoden ikäisenä 2002.
Jonathan Freeman

Jonathan Freeman (s. 5. helmikuuta 1950 Bay Village, Ohio) on yhdysvaltalainen televisionäyttelijä. Hänet tunnetaan muun muassa Jafarin ääniroolista Disneyn elokuvissa "Aladdin" ja "Jafarin paluu", sekä televisiosarjasta Mikin klubi. Hän on esiintynyt myös useissa Broadway-näytelmissä ja oli ehdolla Tony-palkinnon saajaksi roolistaan musikaalissa "She Loves Me."
Ivan Jakovlev

Ivan Jakovlevitš Jakovlev (; 25. huhtikuuta 1848 nykyisen Tatarstanin Tetjušin piirin Koški-Novotimbajevon kylä – 23. lokakuuta 1930 Moskova) oli tšuvassilainen kansanvalistaja, kulttuurihenkilö ja kirjailija.
Ivan Jakovlev syntyi talonpojan perheeseen. Lukiossa opiskellessaan vuonna 1868 hän perusti Leninin isän Ilja Uljanovin tuella Simbirskiin tšuvassinkielisen koulun, josta myöhemmin tuli opettajaopisto ja tšuvassien kulttuurin keskus. Vuonna 1875 Jakovlev valmistui Kazanin yliopiston historiallis-kielitieteellisestä tiedekunnasta, minkä jälkeen hän toimi Kazanin piirin tšuvassinkielisten koulujen tarkastajana ja opettajaopiston johtajana. Hän edisti kansallisten koulujen perustamista ja kehitti niiden opetusmenetelmiä Konstantin Ušinskin oppien pohjalta.
1870-luvun alussa Jakovlev loi tšuvassia varten uuden kirjaimiston, laati aapisia ja oppikirjoja, joissa käytettiin laajasti suullisen kansanperinteen aineksia. Jakovlevin valistuskirjaset ja venäjästä tekemät käännökset edistivät tšuvassin kirjakielen kehitystä.
Tšuvassian pedagoginen yliopisto kantaa Ivan Jakovlevin nimeä. Koški-Novotimbajevossa, Uljanovskissa ja Tšeboksaryssa on hänelle omistetut museot.
Jasakki

Jasakki () oli Venäjällä vierasheimoisilta alamaiskansoilta peritty luontoisvero. Sitä maksoivat Volgan alueen kansat 1400–1700-luvuilla ja Siperian kansat 1600-luvulta 1900-luvun alkuun saakka. Maksu suoritettiin turkiksina ja toisinaan karjana. Veron suuruus ja maksuperusteet vaihtelivat eri kansoilla. Kungurin seudun tataareilla ja baškiireilla se perustui maahan, eräillä Siperian kansoilla mieslukuun ja jakuuteilla karjan määrään. Veron perintään liittyneitä väärinkäytöksiä yritettiin korjata hallituksen asettamien komissioiden avulla. Jasakki korvattiin rahaverolla Volgan alueella 1720-luvulla ja Siperiassa vuodesta 1822 lähtien. Jakuutit, tunguusit, tšuktšit sekä eräät muut paimentolaisuutta ja ”kiertävää elämää” harjoittaneet kansat maksoivat sitä vuoteen 1917 saakka.
Veron nimitys tulee turkkilaisten kielten sanasta "jasak" ’vero’.
Oscar-gaala 1999

Oscar-gaala 1999 oli 71. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 1998 parhaille elokuville. Gaala pidettiin 21. maaliskuuta 1999 Los Angeles Music Centerin Dorothy Chandler Pavilionissa. Palkintotilaisuuden juontajana toimi jo kolmannen kerran näyttelijä-koomikko Whoopi Goldberg. Ensimmäistä kertaa gaala pidettiin sunnuntaina. 
Eniten ehdokkuuksia keräsi "Rakastunut Shakespeare", joka oli ehdolla 13 kategoriassa. Elokuva voitti lopulta seitsemän Oscaria. "Veteen piirretty viiva" oli ehdolla seitsemässä kategoriassa, mutta ei voittanut niissä yhdessäkään.
Ehdokkaat ja voittajat.
"Kaikki vuoden 1999 ehdokkaat ja voittajat"
Östermalmstorgin metroasema

Östermalmstorgin metroasema on yksi Tukholman metron punaisen linjan asemista.
Asema avattiin vuonna 1965. Östermalmstorgilta linja haarautuu Ropsteniin ja Mörby centrumiin. Metroaseman sisältämä taide on Siri Derketin työtä. Derketin ekspressionistiset piirrokset symboloivat maailmanrauhaa ja naisten oikeuksia. Asemalle rakennettiin 2009 toinen sisäänkäynti, joka ulottuu Stureplanille. Käytävän välikerroksessa on kaupunginkirjaston osasto.
Jusupov (suku)

Jusupov () on sammunut venäläinen ruhtinassuku. Se sai alkunsa nogairuhtinas Jusufista, jonka pojat siirtyivät Venäjälle vuonna 1563.
Suvun huomattavimpia edustajia ovat:
Jälkimmäisen pojanpojan Nikolai Borisovitš Jusupovin kuoltua vuonna 1891 suku jäi vaille miespuolista jatkajaa. Tsaarin erityismääräyksestä ruhtinaan titteli ja sukunimi siirtyivät Nikolai Borisovitšin tyttären Zinaida Nikolajevnan aviomiehelle Feliks Feliksovitš Sumarokov–Elstonille (1856–1928). Heidän vanhin poikansa Nikolai kuoli 25-vuotiaana vuonna 1908 kaksintaistelussa kreivi Arvid Manteuffelia vastaan. Nikolai oli ihastunut Manteuffelin vaimoon Marinaan, jonka isoisä oli Suomen kenraalikuvernööri Fjodor Heiden. Nuorempi poika Feliks Feliksovitš Jusupov (1887–1967) järjesti vuonna 1916 palatsissaan Grigori Rasputinin murhan. Lokakuun vallankumouksen jälkeen hän pakeni huhtikuussa 1919 ulkomaille.
Feliks ja hänen vaimonsa, ruhtinatar Irina Aleksandrovna Jusupova, joka oli keisari Nikolai II:n sisarentytär, asettuivat Pariisiin, jossa he elivät kuolemaansa saakka. Heidät on haudattu venäläiselle hautausmaalle, joka sijaitsee Sainte-Geneviève-des-Bois'ssa lähellä Pariisia. Feliks kirjoitti Pariisissa muistelmat, joissa hän kertoo elämästään sekä Rasputinin murhasta. Heidän tyttärensä Irina (1915–1983) meni naimisiin kreivi Nikolai Šeremetjevin (1904–1979) kanssa. Myöhemmin he muuttivat Kreikkaan. Heillä on tytär Xenia (s. 1942), joka asuu Kreikassa. Hänen tyttärellään Tatianalla (s. 1968) on kaksi lasta. 
Jusupoveihin liittyviä rakennustaiteellisia ja kulttuurihistoriallisia muistomerkkejä ovat:
Jaroslavlin ruhtinaskunta

Jaroslavlin ruhtinaskunta () oli koillis-Venäjällä 1200–1400-luvuilla sijainnut muinaisvenäläinen ruhtinaskunta.
Jaroslavlin ruhtinaskunta syntyi vuonna 1218, kun Rostovin ruhtinaskunta jaettiin ruhtinas Konstantin Vsevolodovitšin poikien kesken. Siihen kuuluivat Volgaa ja sen sivujokia Mologaa, Juhotia ja Kurbaa ympäröivät seudut sekä Šeksnan alajuoksu. Hallinnollisena keskuksena toimi Jaroslavlin kaupunki.
Vuonna 1294 ruhtinaskunta siirtyi Smolenskin ruhtinaalle Fjodor Rostislavitšille, josta sai alkunsa uusi dynastia. 1300-1400-luvuilla alue hajosi läänityksiksi. 1300-luvun lopulla se joutui Moskovan suuriruhtinaskunnan vaikutuspiiriin. Vuonna 1463 Jaroslavl liitettiin Moskovan Venäjään. Eräät sen hallitsijasuvun jäsenistä säilyttivät lääniruhtinaan aseman 1400–1500-luvun vaihteeseen saakka.
Jagnobit

Jagnobit (jagnobiksi "jagnobi") ovat jagnobin kieltä puhuva tadžikkeihin kuuluva etninen ryhmä Tadžikistanissa. He asuvat Jagnobjoen, sen sivujoen Kulin sekä Varzobjoen varsilla. Monet ovat muuttaneet tasangon uudisviljelmille. Elinkeinoja ovat maanviljelys ja karjanhoito. Perinteinen uskonto on sunnilainen islam.
Jazva

Jazva () on joki Permin aluepiirissä Venäjällä. Sen kaksi ylähaaraa saavat alkunsa Kvarkuš-harjanteelta. Joki virtaa soisen alangon läpi ja laskee Krasnovišerskin kaupungin luona Kaman vesistöön kuuluvaan Višeraan. Joen pituus on 162 kilometriä ja sadealue 5 900 neliökilometriä.
Jazvan varrella asuu jazvan komia puhuva pieni komiryhmä.
Hiutalepallokala

Hiutalepallokala ("Ephippion guttifer") on meressä elävä pallokala. Se on sukunsa ainoa laji.
Ulkonäkö ja koko.
"E. guttifer" kasvaa jopa 80 cm pitkäksi. Se on hopeanharmaa, valkopilkkuinen ja pienten nystermien peitossa.
Levinneisyys ja elinympäristö.
"E. guttifer" elää Atlantin itäosassa, Gibraltarilla ja Välimeren kaikkein läntisimmässä osassa. Sen levinneisyysalue jatkuu pitkin Afrikan länsirannikkoa etelään Angolaan asti. Se on yleinen estuaarien, merenlahtien ja laguunien laji, jota on tavattu myös avomeren trooliasemilla.
Ravinto.
"E. guttifer" syö taskurapuja ja nilviäisiä.
Sabri Jaballah

Sabri Jaballah (, s. 28. kesäkuuta 1973) on tunisialainen entinen jalkapalloilija, pelipaikaltaan puolustaja.
Maajoukkueura.
Jaballah edusti Tunisiaa yksissä MM-kisoissa, vuonna 1998. Sitä ennen hän oli myös vuoden 1996 kesäolympialaisissa. Yhteensä Jaballah pelasi 17 maaottelua joissa hän teki yhden maalin.
Lontoon maraton

Lontoon maraton on Lontoossa vuodesta 1981 lähtien järjestetty maratonjuoksukilpailu. Kilpailu järjestetään vuosittain huhtikuussa ja se kuuluu World Marathon Majors -sarjaan. Vuosina 2020–2022 kilpailu järjestettiin koronaviruspandemian vuoksi poikkeuksellisesti lokakuussa.
Lontoon maratonin yhteydessä kerätään merkittävä summa hyväntekeväisyyteen. Kilpailujärjestäjien mukaan maraton on maailman suurin vuosittainen rahankeräystapahtuma. Vuonna 2006 maratonin yhteydessä kerättiin 41,5 miljoonaa puntaa. 
Historia.
Chris Brasher ja John Disley alkoivat vuonna 1979 New Yorkin maratonin jälkeen pohtia maraton-kilpailun järjestämistä myös Lontoossa. He matkustivat Yhdysvaltoihin tutustumaan New Yorkin ja Bostonin maratonien organisaatioon ja rahoitukseen. Brasher solmi Gilletten kanssa 50 000 punnan arvoisen sopimuksen ja loi pohjan kilpailun hyväntekeväisyystoiminnalle. 
Ensimmäinen Lontoon maraton järjestettiin 29. maaliskuuta 1981. Halukkaita kilpailuun osallistujia oli 20 000. Heistä 7 747 hyväksyttiin, 7 055 lähti kilpailuun ja 6 255 suoritti kilpailun maaliin asti. Maratonin suosio on kasvanut tasaisesti siitä lähtien. Vuonna 2019 maaliin asti saapui 42 549 kilpailijaa. 
Merkittävässä roolissa Lontoon maratonin järjestämisessä toimi pitkään entinen kestävyysjuoksija David Bedford. Hän toimi kilpailun johtajana vuosina 2000–2012. 
Kilpailu on paitsi merkittävä huippu-urheilutapahtuma, jossa jaetaan huomattava summa palkintorahoina, myös kuntoilutapahtuma, jota kerääntyy seuraamaan reitin varrelle jopa puoli miljoonaa ihmistä.
Vuoden 2020 maraton järjestettiin koronaviruspandemian vuoksi poikkeuksellisesti lokakuussa rajatulla reitillä St Jamesin puistossa ja vain huippujuoksijoiden kesken. Vuosien 2021 ja 2022 maraton järjestettiin myös poikkeuksellisesti lokakuussa.
Kilpailun reitti.
Kilpailu alkaa kolmesta erillisestä pisteestä Blackheathn ympärillä, Thames-joen eteläpuolelta noin 35 metrin korkeudesta. Kilpailijat kokoontuvat yhteen Woolwichissä ja reitti laskeutuu vajaan kilometrin matkalla noin 40 metristä 10 metriin. 
Noin 10,5 kilometrin kohdalla kilpailijat kiertävät Cutty Sarkin Greenwichissä. Tämän jälkeen reitti kulkee Surrey Quaysin ja Bermondseyn läpi Jamaica Roadia pitkin. Noin 19,3 kilometrin kohdalla reitti ohittaa Tower Bridgen ja kilpailijat ylittävät Thamesin kääntyen itään. He jatkavat pitkin The Highwayta Wappingin läpi Isle of Dogsiin, minkä jälkeen he ohittavat Lontoon Towerin noin 36,2 kilometrin kohdalla. 
Tämän jälkeen reitti kulkee Thamesia pitkin Westminsterin palatsille saakka, josta se kääntyy kohti St James’s Parkia ja Buckinghamin palatsia. Kilpailun maali on The Mallilla. Kilpailun loppuosa oli osa vuoden 2012 kesäolympialaisten maratonreittiä. 
Lontoon maraton on ainoa maraton, jonka reitti kulkee sekä läntisellä, että itäisellä pallonpuoliskolla
Wajdi Jabbari

Wajdi Jabbari (, s. 23. heinäkuuta 1991) on tunisialainen jalkapalloilija, pelipaikaltaan hyökkääjä. Hän edustaa Tunisian pääsarjassa pelaavaa Club Africainia.
Ura.
Jabbarista tuli kautta aikain nuorin pelaaja kaudella 2007–2008, joka on pelannut Tunisian pääsarjassa. Kauden aikana hän onnistui maalinteossa kahdesti, joista toinen syntyi rangaistuspotkulla. Kaudella 2008–2009 Jabbari onnistui maalinteossa neljästi ja on herättänyt huomiota eurooppalaisissa seuroissa, kuten Le Havre AC, jossa hän kävi kuuden päivän testissä huhtikuun alussa 2009. Viikkoja myöhemmin Jabbari matkusti Saksaan, Borussia Dortmundiin, jossa hän sai kolmen päivän koeajan.
Heinäkuussa 2011 Jabbari siirtyi Club Africainiin.
Piikkipallokala

Piikkipallokala ("Tylerius spinosissimus") on syvällä meressä elävä pallokala. Se on sukunsa ainoa laji.
Ulkonäkö ja koko.
"Tylerius spinosissimus" jää noin 12 cm pitkäksi. Se on päältä vihertävä, alta vaaleanharmaa ja pienten nystermien peitossa.
Levinneisyys ja elinympäristö.
"Tylerius spinosissimus" elää indopasifisella merialueella 250–435 metrin syvyydessä.